Behrn

**Behrn** () is en Dörp in de Gemeen Bissen in’n Landkreis Heidkreis, Neddersassen. Binnen de Gemeen billt Behrn en egen polietsche Oortschop.

## Geografie

De Oort liggt in de Lümbörger Heid. Dat Water ut dat Rebeed flütt över de Brunau af, de in’n Süden an dat Dörp langsflütt. In’n Süüdoosten von dat Dörp is de Brunau 1980/1981 utbaggert worrn un billt dor den Brunausee. Dat Rebeed in’n Noorden un Westen von Behrn is as Naturschuulrebeed Lümbörger Heid schuult.

De Naveröörd sünd Wils in’n Noorden, Sellhorn, Volgern un Hörpel in’n Noordoosten, Adolfshusen un Drauhwel in’n Oosten, Bossel, Hützel un Bissen in’n Süüdoosten, Steenkenhöben in’n Süden, Schaal in’n Süüdwesten, Tütsbarg in’n Westen un Habenbeck in’n Noordwesten.

## Historie

Behrn kummt 1193 toeerst in de Oorkunnen vör.

In’n Eersten Weltkrieg sünd 18 Soldaten ut Behrn fullen oder vermisst un in’n Tweten Weltkrieg 65.

1969 hett de Oort von wegen de Naamsähnlichkeit mit’n hoochdüütschen Naam en Partnerschop slaten mit de Öörd Beringen (Swiez), Beringen (Luxemborg), Beringen (Belgien) un Beringe (Nedderlannen). De Partnerschop löppt ünner’n Naam „5 x Beringen international“. Siet 1990 hebbt ok de Öörd Behringen un Behringen (all beid in Döringen) an de Drepens deelnahmen.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Bissen in’n Kanton Soltau höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Behrn in’n Kanton Garlstörp.

De Oort hett vör 1852 to de Amtsvaagdie Amelkusen in dat Amt Winsen tohöört un is 1852 denn in dat Amt Soltau wesselt. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn (de siet 2011 Landkreis Heidkreis heet).

De Oort is an’n 1. März 1974 bi de Gemeenreform in Neddersassen mit Hörpel, Volgern un Wils tohoopgahn un hett de Gemeen Behrn billt, de aver blots bet to’n 16. März 1974 Bestand harr un denn Deel von de Gemeen Bissen worrn is. Sietdem billt de Oort binnen de Gemeen en Oortschop mit egen Oortsvörsteiher.

### Inwahnertall

: * tohoop mit Steenkenhöben un Bossel

### Religion

Behrn is evangeelsch-luthersch präägt un höört to dat Kaspel von de Antoniuskark in Bissen.

För de Kathoolschen is de St.-Maria-von’n-hilligen-Rosenkranz-Kark in Soltau tostännig.

De Oort hett en egen Karkhoff, de en beten buten dat Dörp na Habenbeck to liggt. Tosätzlich gifft dat en Friedwald.

### Börgermeesters/Oortsvörsteihers

Börgermeesters:
* 1969–1974: Helmut Irrgang

Oortsvörsteihers:
* 1974–1991: Helmut Irrgang
* 1991–31. Oktober 2016: Bernd Gellersen
* 1. November 2016–: Jürgen Wappler

## Kultur

En Denkmaal för de Fullenen ut de twee Weltkrieg’ steiht in’n Dörppark an de *Widukindstraat*.

### Verenen

De Schüttenvereen Behrn is 1908 grünnt worrn.

## Weertschop un Infrastruktur

Behrn hett en egene freewillige Füürwehr, de an’n 11. Januar 1925 grünnt worrn is.

Dicht bi Behrn liggt de Snow Dome Bissen.

### Verkehr

Dör Behrn löppt de Landsstraat 211, de in’n Noordwesten över Habenbeck na Wintemaur an de Chaussee an de Bundsstraat 3 ran geiht un in’n Süüdoosten na Bissen un denn wieder na de Bundsstraten B&nbsp;209 un B&nbsp;71. Von de L&nbsp;211 geiht na Süüdwesten de L&nbsp;170 af, de na Tütsbarg an de B&nbsp;3 föhrt. In’n Noordoosten löppt de Kreisstraat 34 bi Volgern an de L&nbsp;212 ran. De Kreisstraat 51 föhrt as Ümtostraat von de K&nbsp;34 in’n Noordoosten üm Behrn rüm na de L&nbsp;170 in’n Süüdwesten.

De nächste Autobahn is de Autobahn 7 (Afsnidd Hamborg–Hannover). De Opfohrt 43 Bissen liggt knapp twee Kilometer in’n Süüdoosten von Behrn an de L&nbsp;211. In’n Oosten von Behrn an de Autobahn liggt de Rastplatz Lümbörger Heid West.

De nächste Bahnhoff is so bi 14 Kilometer wied weg de Bahnhoff Snevern an de Heidbahn in’n Oosten. Von 1913 bet 1975 hett dat op de Bahnlien Lümborg–Soltau Personenverkehr geven. De Bahnhoff Bissen weer in disse Tied üm un bi veer Kilometer in’n Süüdoosten.

Dör den Oort föhrt ok de Heidsnuckenweg för Wannertouristen.

### Scholen

De Oort hett en egen Kinnergoorn. De egene Volksschool, de dat Dörp fröher harr, besteiht vondaag nich mehr.

## Footnoten





## Weblenken

* Websteed över dat Dörp (hoochdüütsch)